Weg met lemmetjiesdraad by parlement, vra DA(Foto: Verskaf) Die DA het die Erfenisraad gevra om dringend in te gryp sodat die lemmetjiesdraad wat rondom die parlementsgebou in Kaapstad opgerig is, verwyder word. Die draad beperk alle toegang tot die Kompanjiestuin. Volgens Natasha Mazzone, hoofsweep van die DA, lyk die parlementêre gebied van buite soos ŉ afgesperde tronkwerf. Die polisie het die draad maande gelede langs die ingang na die Kompanjiestuin by Goewermentweg via Waalstraat opgerig. (Foto: Verskaf) “Die DA is deur die sekretaris van die parlement, Xolile George, ingelig dat die polisie die doringdraad as bykomende veiligheidsmaatreël opgerig het ná onwettige betreding van die gebied aangemeld is,” sê Mazzone. “Hoewel ons saamstem dat die parlement beskerm moet word, veral in die lig van die brand wat die Nasionale Vergadering in Januarie vernietig het, kan die skending van ŉ nasionale erfenisterrein nie die manier wees om dit te bereik nie.” Mazzone meen die parlementêre distrik het ŉ belangrike rol om te speel; nie net met betrekking tot toerisme nie, maar ook vir maatskaplike samehorigheid. “Dit is ŉ simbool van ŉ demokratiese land waar almal vry en gelyk is onder die Grondwet. Pleks daarvan om dit met doringdraad te omring en toegang tot die openbare tuin te beperk, moet die polisie ’n lewensvatbare oplossing vind wat in lyn is met die Wet op Nasionale Erfenishulpbronne, waaronder verhoogde patrollies in kwesbare gebiede of byvoorbeeld ’n mobiele stasie.”